**Önk/8-7/2020.**

**J e g y z ő k ö n y v**

Készült a Csongrád Városi Önkormányzat Képviselő-testületének **2020. augusztus 27-én** *(csütörtökön),* **13.00 órai**kezdettel megtartott **7.** (rendes) nyilvános üléséről.

**Az ülés helye:** a Városháza díszterme

**Jelen vannak:** Bedő Tamás polgármester, Cseri Gábor alpolgármester, Gyovai Gáspár alpolgármester, Dr. Kádár László Levente, Laczkó Zsolt, Máté Attila, Nagypál Sándor, Dr. Somogyi Árpád, Dr. Törőcsik Attila képviselők, ***összesen 9-en,***

Dr. Juhász László jegyző, Dr. Barcsi Judit aljegyző, Kruppa István, a gazdálkodási iroda vezetője, Vinczéné Dudás Katalin, a Szociális és Lakásügyi Iroda vezetője.

Tóth Irén, a Dr. Szarka Ödön Egyesített Egészségügyi és Szociális Intézmény igazgatója és az Egészségügyi és Szociális Bizottság nem képviselő tagja, Kádár-Kovács Márta, az Esély Szociális Alapellátási Központ vezetője, Komlósi Mihály, a Városellátó Intézmény vezetője, Dr. Hörömpöliné Víkor Katalin, a Csongrádi Művelődési Központ és Városi Galéria mb. vezetője, Tariné kerekes Mónika a Gazdasági Ellátó Szervezet vezető helyettese, Lantos Sándor, a Csongrádi Közmű Szolgáltató Kft. ügyvezető igazgatója, Benke Ágnes, a Csongrádi Vendégváró Szolgálatót Szociális Szövetkezeti igazgató elnöke, Versegi László, a Csongrádi Víz- és Kommunális Kft. ügyvezető igazgatója

Almási Mariann, az Oktatási, Művelődési, Vallási és Sport Bizottság nem képviselő tagja, Rostáné Hajdú Erzsébet, az Oktatási, Művelődési, Vallási és Sport Bizottság nem képviselő tagja.

Dr. Szubally Brúnó, a Csongrádi Járási Hivatal vezetője, Kun József r. alezredes Városi rendőrkapitány.

Majzik Attila, a Délmagyarország c. újság tudósítója.

Dr. Tószegi Zsuzsanna, háziorvos

**Napirend előtt:**

1./ Bedő Tamás polgármester: Köszönti a megjelent képviselőket, valamint a meghívott vendégeket. Megállapítja, hogy az ülés határozatképes, mert a képviselő-testület 9 tagja jelen van, Gyovai Zsolt és Murányi László képviselők bejelentették távolmaradásukat. Bartókné Vincze Zsuzsanna képviselő bejelentette, hogy késni fog az ülésről.

2

Bedő Tamás polgármester: Csongrád életében tragikus esemény történt. Egy közismert polgártársuk Bottyán István, akit korábban a Képviselő-testület is közszolgálati díjjal kitüntetett, elhunyt. Kéri, hogy 1 perces néma felállással adózzanak emlékének.

2./ Bedő Tamás polgármester: A mai ülés napirendjét a kiküldött meghívó szerint bocsátja szavazásra:

A Képviselő-testület egyhangúlag, 9 igen szavazattal a következő határozatot hozza:

**73/2020. (VIII.27.) önkormányzati**

H a t á r o z a t

Csongrád Városi Önkormányzat Képviselő-testülete a **2020. augusztus 27-ei** ülésének napirendjét a következők szerint állapítja meg:

**Napirendi pontok:**

1. Csongrád Városi Önkormányzat 2020-2024. évekre szóló gazdasági programja és fejlesztési terve

2. Tájékoztató a 2020. évi önkormányzati költségvetés I. félévi végrehajtásáról

3. A Csongrádi Közmű Szolgáltató Kft. 2019. évi beszámolója

4. A Csongrádi Víz-és Kommunális Nonprofit Kft. 2019. évi beszámolója és társasági szerződés módosítása

5. Piroskavárosi Szociális és Rehabilitációs Foglalkoztató Nonprofit Korlátolt Felelősségű Társaság 2019. évi beszámolója

6. CSONGRÁDI VENDÉGVÁRÓ Szolgáltató Szociális Szövetkezet 2019. évi beszámolója

7. Csongrádi Homokföveny Idegenforgalmi START Szociális Szövetkezet 2019. évi beszámolója

8. Kulturális intézmények alapító okirat módosításai

9. Csongrád Városi Önkormányzat és Dr. Tószegi Zsuzsanna háziorvos (Dr. Tószegi és Tsa. Egészségügyi Szolgáltató Bt. 6640. Csongrád Gyöngyvirág u.5.) közötti, IX. sz. háziorvosi praxis ellátására kötött feladat - ellátási szerződés megszüntetése

10. Csongrád Város Helyi Esélyegyenlőségi Programjának felülvizsgálata

3

11. Díszpolgári cím és „PRO URBE – CSONGRÁD” kitüntetés adományozására eseti bizottság létrehozása

12. Tájékoztatás a lejárt határidejű határozatok végrehajtásáról

**Zárt ülés:**

Z/1.Javaslat Egészségügyi Díj adományozására

Bedő Tamás: Napirend előtt szót kért Dr. Somogyi Árpád képviselő, az Egészségügyi és Szociális Bizottság elnöke „Koronavírus. Hogyan tovább? címmel, ezt mint a bizottság elnöke és mint, orvos fogja elmondani, utána, mint képviselő „járművezetői engedély nélküli gépjárművezetés” témában kíván napirend előtt felszólalni.

Dr. Somogyi Árpád: Először a köszönet szavait mondja el, ez az öt hónap, ami mögöttük áll, példamutató volt Csongrád életében. Úgy mint, ahogyan 2006-ban, az árvíz idején is összefogtak és tették a dolgukat. Ez a dolog most abból állt, hogy a megfelelő védelmi eszközöket használták, a kézmosást gyakorolták, a távolságtartást betartották, de ennek ellenére sajnos el kell mondani, hogy a mai napon, augusztus 27-én az elmúlt adatok alapján országosan is megkezdődött a koronavírus második ciklusa. Ez újabb kihívásokat fog tartogatni az elkövetkező napokban, hetekben. Megkér minden csongrádi állampolgárt, hogy úgy, ahogyan az elmúlt öt hónapban is és úgy, ahogyan a korábbi évtizedekben is fegyelmezetten, határozottan, 12 év felett, ahogyan a WHO is ajánlja, minden zárt területen használjanak maszkot. A maszk használata semmilyen káros hatással nem járt, viszont a haszna egyértelmű. Nemzetközi statisztikák és tudományos cikkek is ezt bizonyítják. Kültéren is használják a maszkot abban az esetben, hogy ha gyanús eset fordul elő, illetve ha 1,5 méter távolságot nem tudják betartani. Sajnos összejöveteleken ez a vírus nagyon gyorsan elterjed. Nagyon fontos és ősi szabály, hogy kezet mosni. Mindenféleképpen ahányszor tudnak, megfelelő kézmosás keretében próbálják a fertőzés lehetőségét csökkenteni. Fontos még, ha a maszkot felteszik, akkor azt helyesen használják. Elhangzott nagyon sokszor, hogy az orr és száj eltakarása fontos. Az iskola nyitása egyértelmű, ebben nincs is semmi kérdés, hogy el kell-e indítani, de ott is be kell tartani ezeket a szabályokat. A csongrádi intézmények tekintetében is a pedagógusok, igazgatók vezetésével meg fogják tenni a szükséges intézkedéseket. A gyermekeinkkel is meg kell értetni, hogy nagyon fontos saját érdekükben, szüleik érdekében és nagyszüleik érdekében ezek a lépések. Még egyszer megkér mindenkit, hogy ezen szabályok betartása mellett próbálják az elkövetkező heteket végigélni és újabb öt hónap múlva el tudják azt mondani, hogy Csongrádon nem volt COVID gyanús és fertőzött személy sem. Megkéri képviselő társait, hogy az asztalról vegyenek el egy maszkot és használják a mai ülésen is, mivel nagyon fontos a példamutatás.

Gépjárművezetés jogosítvány nélkül. Sajnos nem csak Csongrádon, hanem az egész világon tendenciává vált, hogy egyes emberek jogosítvány nélkül úgy gondolják, hogy szabadon vezethetnek. Magyarországi adatokat nem tud, de egy érdekes francia adatot elmond. Az elmúlt tíz évben megduplázódott azoknak a személyeknek a száma, akik gépjárművet úgy vezetnek, hogy nincs jogosítványuk.

4

Ez Franciaországban 600.000 főt jelent, akik rendszeresen úgy vezetnek, hogy nincs nekik jogosítványuk. Ebből 1/3-a olyan, akinek bevonták a jogosítványát, a többi soha nem vett részt semmilyen képzésben. A Polisz.hu-n olvasta az imént, hogy jogosítvány nélkül, forgalomból kivont gépjárművel, záróvonalon 150-es sebességgel a rendőrautót megelőzve közlekedett egy állampolgár. A hülyeséget lehet még halmozni. Azt gondolja több gyermekes apaként, hogy igen is ebben a kérdésben el kell menni a falig, ami azt jelenti, hogy azt az eszközt, amivel ezt a szabálytalanságot elkövetik, azt a helyszínen igen is kobozzák el, foglalják le és a megfelelő büntetés kifizetése után visszakaphatja a tulajdonos. Ameddig ezt nem fogják meglépni, addig sajnos a hatóságok is nagyon nehezen fognak fellépni. Őt is kigyerekes anyuka kereste meg ebben a kérdésben, hogy próbáljanak meg valamit tenni. Kéri, a jelenleg is az ülésen résztvevő kapitány úrtól és a megyei, országos rendőrvezetők felé jelezzék ezt a felvetést, és próbálják megtalálni azt a törvényi lehetőséget, ami hathatós intézkedést tesz lehetővé. Úgy tudja, hogy január 1-től ebben az ügyben már szigorítás volt, de látva az eredményeket, ebben a kérdésben igen is el kell menni a „falig”.

Bedő Tamás: A mai koronavírus adatok szerint 91 a fertőzöttek száma Magyarországon, ez április óta a legmagasabb adatt. A mai hírportálokban olvasható, hogy a vírus és a karanténra kötelezés nem válogat, tehát pártoktól és felekezetektől is függetlenül el lehet kapni fiataloknak és időseknek egyaránt. Amit elmondott az imént doktor úr, az legyen a követendő példa. Csongrád városát is az elmúlt hetekben megközelítette a vírus, még csongrádi polgárok is voltak karanténban, de szerencsére minden Csongrádon végzett teszt eddig negatív. A holnapi nap folyamán a kormány is tesz bejelentéseket a később alkalmazandó intézkedésekről. A város részéről, mind a szociális, orvosi ellátás területén, mind az oktatás területén is az óvodák területén is fel vannak arra készülve, hogy a szükséges és elégséges védőeszközöket továbbra is biztosítsák. Az a cél, hogy az iskola és az óvoda zavartalanul működjön. Azt nem kell indokolnia, hogy még egy ilyen országos leállás, ami tavasszal történt, az milyen súlyos következményekkel járhat, nem csak egészségre, hanem gazdasági területre is.

A másik felvetése képviselő úrnak általánosságban is értelmezhető, a közlekedési morálban időnként vannak gondok. Nem kell este 10-11 órakor hallgatni driftelő autókat. Már reggel 8 órakor hallják, a kifúrt kipufogójú autót, aki itt akarja megmutatni fényes nappal, hogy mennyire erős az autója. Ehhez az indítványhoz, amit most képviselő úr elmondott, testületileg is csatlakozhatnak. Felterjesztéssel fognak élni. A Belvárosban személy szerint látta, hogy valaki mennyire tud kontrolt veszteni, ha úgy érzi, hogy nagyon sietős a dolga. Egyrészt nem tudja, hogy az a fehér kisteher autó – nem mondja szándékosan a rendszámát – miért gondolta úgy, hogy neki az Öregvár utcán kell végig száguldozni, amikor ott a zöld hulladékszállítást végző szemetes autó mellett úgy húzott el a zöld felületen, hogy az már több volt, mint balesetveszélyes. Mindenki más betartotta egyébként, hogy megállt a hulladékszállító jármű mellett. Sajnos az úrnak ennél sokkal sürgősebb dolga volt. Bízik benne, hogy a jogszabályváltozások változtatnak ezen.

5

**1. Csongrád Városi Önkormányzat 2020-2024. évekre szóló kiegészített Gazdasági programja és fejlesztési terve**

Bedő Tamás: Sok javaslat érkezett az előterjesztéshez. Ezek beépítésre kerültek. Ez a képviselő-testület ezt a munkaprogramot meg szeretné valósítani. Azt viszont, hogy mihez lesz lehetősége, az a következő hónapokban, években fog kiderülni és bízik benne, hogy az itt leírtak közül a legjelentősebb tételekben meg fognak tudni valósulni. Fontos tudni, hogy az anyagban leírt dolgokat ne úgy vegyék készpénznek, hogy ha le van írva pl. 1200 méteren fognak 60 fokos vizet találni az úgy lesz. Lehet, hogy 1400 méteren, de lehet, hogy 1000 méteren találnak melegvizet. Alapvetően elképzelések, célok, feldatok vannak leírva. Van, amihez már konkrét terveik, költségvetésük, engedélyük van, nem is kevés, de van, ami még nagyon gyerekcipőben jár az ötlet szintjén. Az anyag foglalkozik Csongrád város legnagyobb értékével, a zöldfelület állománnyal. A zöldfelület állomány velük együtt fog nőni, ebből kifolyólag öregedni is, tehát lesznek ezzel feladatok. Meg kell újulni ezen a területen is, de feltétlen meg kell őrizni ezt a zöldfelület állományt.

Bízik abban, hogy hamarosan megjelennek főleg uniós pályázatok, amelyek ezek alapját képezhetik. Ezt várják, több területen elindult a tervezés és az igényfelmérés. Már ebben az évben több olyan pályázat fog tudni beadásra kerülni, ami régóta elvárt igénye a csongrádiaknak.

**Bizottsági vélemények:**

Dr. Kádár László képviselő, a városgazdasági, ügyrendi- és összeférhetetlenségi bizottság alelnöke – az elnök távollétében – elmondja, hogy ezt a gazdasági programot négy évre kötelezően el kell készíteni. A bizottság pozitívumként értékelte azt, hogy ami elhangzott a vállalkozó fórumon észrevételek, javaslatok, azok hiánytalanul belekerültek a munkaprogramba. Több észrevételben elhangzott, hogy a városmarketinggel kiemeltebben kellene foglalkozni, ehhez megfelelő szakembert kellene találni. A bizottság javasolta, hogy kerüljön bele a programba, hogy a város tegyen lépéseket annak érdekében, hogy a városból az elmúlt időszakban vagy eltávozó vagy csökkentett ügyfélfogadási időben a lakosság rendelkezésére álló közszolgáltatók lehetőség szerint kerüljenek vissza városba vagy nagyobb ügyfélfogadási idővel álljanak a lakosok rendelkezésére. Azt azért tudni kell, hogy ha ez egy gazdasági társaságról van szó, akkor azt nem igazán könnyű elérni.

Kérte a bizottság oktatásügyet érintően a Kisréti Otthonra tekintettel szerepeljen a fogyatékkal élők képzésének fejlesztése is ebben a programban.

Teljes konszenzus volt abban is, hogy szeretné a bizottság a programban látni is azt az elképzelést, hogy a közterület-felügyelet hogyan és miként kerül fejlesztése. Úgy vélte a bizottság egyhangúan, hogy erre nagy szükség lenne. Murányi képviselő úr kérte, hogy a programban szerepeljen a Körös-toroki kilátó is, legalábbis említés szempontjából. Egy kimutatás szerint az elmúlt időszakban közel 3 ezer látogató kereste fel ezt a kilátó tornyot. Egyhangú vélemény volt az is, hogy ahhoz, hogy ezeket a terveket meg tudják valósítani, megfelelő emberekre van szükség.

6

Meg kell találni azokat az embereket, akik hatékonyan, meg tudják valósítani és segíteni tudják ennek a programnak a végrehajtását. Ha ez nem történik meg, akkor fennáll annak a veszélye, hogy ez csak egy leírt anyag marad. Elhangzottak napi szintű problémákról felvetések is. Tisztában kell lenni azzal, hogy mi a szerepe egy gazdasági programnak. Elhangzott polgármester úr részéről is, hogy itt egy négy évet átölelő elképzeléseket tartalmazó terv készült. Ennek a dokumentumnak nem az a feladata, hogy minden egyes napi problémára választ adjon. Ez a program nyitott, bővíthető. A bizottság egyhangúlag elfogadásra javasolja a beterjesztett gazdasági munkaprogramot.

Dr. Törőcsik Attila képviselő, az oktatási, művelődési- és sport bizottság tagja – az elnök távollétében – elmondja, hogy a bizottság egyhangúlag elfogadásra javasolja a munkaprogramot.

Dr. Somogyi Árpád képviselő, az egészségügyi és szociális bizottság elnöke elmondja, hogy a bizottság egyhangúlag elfogadásra javasolja a gazdasági munkaprogramot. A megfogalmazott tervek iránya jó, azt, hogy ezt hogyan tudják tartalommal megtölteni, az jelenleg sok tényezőtől függ. Ehhez megfelelő személyi humán erőforrást kell találni és pénzügyi forrásokat is. A jövőre tekintettel elég sok bizonytalanság fennáll. Természetesen tervezni kell a jövőre nézve. Többször megfogalmazták, hogy Csongrád város zöld állománya az elmúlt évtizedekben nem ok nélkül vívta ki az itt élő emberek csodálatát. Ez a zöld állomány abból kifolyólag, hogy élőlények ezért szép lassan öregszenek. Ebből kifolyólag Csongrád városnak is megkerülhetetlen lesz, hogy egyszer ehhez átfogóan, komolyan és tervszerűen elkezdje azokat a lépéseket, amelyek szükségszerűvé válik. Minél tovább halogatják ezt a kérdést, annál fájdalmasabb lesz az az átmeneti időszak, amikor ezt a zöld állományt meg kell újítani. Kéri, hogy először is szakemberekkel történjen meg a zöldállomány felmérése. Amikor ez megtörtént, akkor utána vitára bocsátva dolgozzák ki, hogy hol, mit és mivel szeretnének megújítani a meglévő állományt. Utána, ha ezt megtárgyalták, akkor valósítsák meg. Egy-két facebook bejegyzés hatására ne térjenek le a megfelelő útról, mert mindig leszenek érdeksérelmek, viszont azt is tudják, hogy igen is ezeket a lépéseket meg kell tenni. Egy két év lesz, amikor esztétikailag nem olyan lesz a látkép, de utána a jövő generációja számára fognak teremteni egy olyan városképet, amely mindenféleképpen a későbbiek során köszönetét fogja kifejezni.

*Kérdés, vélemény nem hangzott el.*

Bedő Tamás: Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 9 igen szavazat mellett – minősített többséggel – a következő határozatot hozza:

7

**74/2020. (VIII.27.) önkormányzati**

Fjl/169-19/2020

H a t á r o z a t

Csongrád Városi Önkormányzat képviselő testülete megtárgyalta a „Csongrád Városi Önkormányzat 2020-2024. évekre szóló kiegészített Gazdasági programja és fejlesztési terve” című előterjesztést és az alábbi döntést hozza:

* A képviselő testület elfogadja az előterjesztés mellékletét képező Csongrád Városi Önkormányzat 2020-2024. évekre szóló Gazdasági programját és fejlesztési tervét.

**Határidő:** azonnal

**Felelős:** Bedő Tamás polgármester

Erről jegyzőkönyvi kivonaton értesítést kap:

* + - * 1. 1./ képviselő testület tagjai
        2. 2. /Bedő Tamás polgármester
        3. 3./ Fejlesztési, Vagyongazdálkodási és Üzemeltetési Iroda és az általa érintettek
* - -

**2. Tájékoztató a 2020. évi önkormányzati költségvetés I. félévi végrehajtásáról**

**Bizottsági vélemények:**

Dr. Kádár László képviselő, a városgazdasági, ügyrendi- és összeférhetetlenségi bizottság alelnöke – az elnök távollétében – elmondja, hogy ez a költségvetés féléves gazdálkodása nem a korábbi évek gyakorlatának megfelelően történt. Ennek oka a tavasszal elrendelt veszélyhelyzet volt. Ez óhatatlanul is kihatott a költségvetés végrehajtására és ezt módosítani is kellett korábban. A saját bevételek elmaradtak, nem teljesültek. A bizottság egyhangúlag elfogadásra javasolja az előterjesztést.

Dr. Somogyi Árpád képviselő, az egészségügyi és szociális bizottság elnöke elmondja, hogy a bizottság egyhangúlag elfogadásra javasolja az előterjesztést. Polgármester úr elmondta bizottsági ülésen, hogy a bérek kifizetésében, ebben az évben sem lesz probléma. A vírushelyzet sok mindenben keresztbe tett az önkormányzatnak is, de a gazdálkodás ennek ellenére stabil.

Dr. Törőcsik Attila képviselő, az oktatási, művelődési- és sport bizottság tagja – az elnök távollétében – elmondja, hogy a bizottság egyhangúlag elfogadásra javasolja az előterjesztést.

*Kérdés, vélemény nem hangzott el.*

8

Bedő Tamás: Szavazásra bocsátja a beterjesztett rendelet-tervezet elfogadását.

A Képviselő-testület egyhangúlag, vagyis 9 igen szavazat mellett – minőssített többséggel – a következő rendeletét alkotja meg:

**27/2020. (VIII.28.) önkormányzati**

Pü/27-1/2020.

**R e n d e l e t**

Csongrád Városi Önkormányzat Képviselő-testülete megalkotja a 27/2020. (VIII.28.) önkormányzati rendeletét a „***Csongrád Városi Önkormányzat 2020. évi költségvetéséről és annak végrehajtásáról, a költségvetési gazdálkodás vitelének szabályairól”*** szóló 5/2020. (II.21.) önkormányzati rendelet módosításáról.

Erről jegyzőkönyvi kivonaton értesítést kap:

1. A Képviselő-testület tagjai
2. Bedő Tamás polgármester
3. Dr. Juhász László jegyző
4. A Polgármesteri Hivatal irodái
5. Gazdálkodási Iroda és általa:
6. Intézmények, önkormányzati tulajdonú Kft-k, Kht.

Bedő Tamás: Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 9 igen szavazat mellett – minősített többséggel – a következő határozatot hozza:

**75/2020. (VIII. 27.) önkormányzati**

Pü/27-1/2020.

**H a t á r o z a t**

1. Csongrád Városi Önkormányzat Képviselő-testülete megtárgyalta a 2020. évi önkormányzati költségvetési terv 2020. I. félévi végrehajtásáról szóló tájékoztatót és azt az előterjesztésben foglaltak szerint tudomásul veszi.
2. A Képviselő-testület köszönetét fejezi ki a járványhelyzet ideje alatt végzett tevékenységükért az önkormányzat irányítása alá tartozó valamennyi intézmény és gazdasági társaság dolgozójának a felelősségteljes, áldozatkész, odaadó tevékenységükért.

Erről jegyzőkönyvi kivonaton értesítést kap:

1. Képviselő-testület tagjai
2. Gazdálkodási Iroda és általa:
3. Intézmények, önkormányzati tulajdonú Kft-k, Kht.

9

Dr. Somogyi Árpád ***(ügyrendi)*** Indítványozza, hogy a 9-es számú „Csongrádi Városi Önkormányzati és Dr. Tószegi Zsuzsanna háziorvos közötti, IX. sz. háziorvosi praxis ellátásra kötött feladat – ellátási szerződés megszüntetése” tárgyú előterjesztést vegyék előre a napirendek között.

Bedő Tamás: Szavazásra bocsátja az indítvány elfogadását.

A Képviselő-testület egyhangúlag, vagyis 9 igen szavazattal egyetért az indítvánnyal.

**9. Csongrádi Városi Önkormányzati és Dr. Tószegi Zsuzsanna háziorvos közötti, IX. sz. háziorvosi praxis ellátásra kötött feladat – ellátási szerződés megszüntetése**

**Bizottsági vélemények:**

Dr. Somogyi Árpád, az egészségügyi és szociális bizottság elnöke elmondja, hogy augusztus 1-től fél éve van arra Dr. Tószegi Zsuzsanna háziorvosnak, hogy a praxisát értékesítse. Amennyiben ez az értékesítés sikerül, abban az esetben az önkormányzat tudomásul veszi azt, és az új kollegával az önkormányzat megköti a szerződést. Amennyiben fél éven belül az értékesítés nem sikerül, úgy a praxis visszaszáll az önkormányzatra. A határozati javalat 4. pontjára felhívja a figyelmet. Az önkormányzat és az Egészségügyi és Szociális Bizottság is megköszöni doktornő több évtizedes munkáját, amit először, mint belgyógyász, utána, mint belgyógyász háziorvos, majd háziorvosként Csongrád város lakosságának gyógyítása tekintetében véghezvitt. Jó egészséget kíván. A bizottság egyhangúlag elfogadásra javasolja a beterjesztett határozati javaslat elfogadását.

Dr. Kádár László Levente, a városgazdasági, ügyrendi és összeférhetetlenségi bizottság alelnöke – az elnök távollétében – elmondja, hogy a bizottság egyhangúlag elfogadásra javasolj a beterjesztett határozati javaslat elfogadását. Megköszöni Főorvosnő munkáját.

*Kérdés, vélemény nem hangzott el.*

Bedő Tamás: Megköszöni Dr. Tószegi Zsuzsanna háziorvos munkáját. Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 9 igen szavazat mellett – minősített többséggel – a következő határozatot hozza:

10

**76/2020. (VIII. 27.)önkormányzati**

REF/74-2/2020.

**H a t á r o z a t**

Csongrád Városi Önkormányzat Képviselő-testülete megtárgyalta a „Csongrád Városi Önkormányzat és Dr. Tószegi Zsuzsanna háziorvos (Dr. Tószegi és Tsa. Egészségügyi Szolgáltató Bt. 6640. Csongrád Gyöngyvirág u.5.) közötti, IX. sz. háziorvosi praxis ellátására kötött feladat - ellátási szerződés megszüntetése ” tárgyú előterjesztést és az alábbi döntést hozza:

1. Csongrád Városi Önkormányzat Képviselő-testülete tudomásul veszi Dr. Tószegi Zsuzsanna háziorvos (Dr. Tószegi és Tsa. Egészségügyi Szolgáltató Bt. 6640. Csongrád Gyöngyvirág u.5.) bejelentését és a IX. sz. háziorvosi praxis ellátására kötött feladat - ellátási szerződést 2021. január 31. napjával megszünteti.

2.) A feladat ellátási szerződés tényleges megszűntetésére akkor kerül sor, amennyiben Dr. Tószegi Zsuzsanna háziorvos praxisát más háziorvos részére 2021. január 31.-ig átadni nem tudja.

1. Amennyiben a fent megjelölt időpontig az átadás nem valósul meg, Csongrád Városi Önkormányzat a IX. sz. háziorvosi körzetet 2021. február 01.-től működtetésre visszaveszi.

Felelős: Bedő Tamás polgármester

Dr. Tószegi Zsuzsanna

Határidő: 2021. január 31.

4.) Csongrád Városi Önkormányzat Képviselő-testülete valamennyi tagja a város lakossága nevében köszönetét fejezi ki Dr. Tószegi Zsuzsanna háziorvos Csongrád város lakosságának egészségügyi ellátásában nyújtott élethosszon át tartó munkásságáért.

Erről jegyzőkönyvi kivonaton értesítést kap:

1. Képviselő-testület tagjai
2. Dr. Tószegi Zsuzsanna
3. Egészségügyi és Szociális Iroda

* - -

**3. A Csongrádi Közmű Szolgálatót Kft. 2019. évi beszámolója**

Bedő Tamás: Elég komoly átalakuláson ment át a Kft az elmúlt időszakban. Eléggé érzékenyen érintette a Kft-ét már ez az év is, hiszen a koronavírus miatt a fürdő nem volt nyitva. Ez az előterjesztés viszont a 2019 évet mutatja.

11

Tudják, hogy nem a Közmű Kft által fizetett „hatalmas” osztalékból fogják a költségvetés különféle hiányait betömködni, hiszen a Kft összességében -22 millió Ft-os eredménnyel zárta a 2019-es évet. Nem éppen arra felé tart a tendencia, hogy ez az év pozitív lesz. Szeptember hónapban lesz a közműszolgáltatási díjtételek megállapítva, ami nagymértékben befolyásolja a fürdő és a Közmű Kft. eredményességét.

**Bizottsági vélemények:**

Dr. Kádár László Levente a városgazdasági, ügyrendi- és összeférhetetlenségi bizottság alelnöke – az elnök távollétében – elmondja, hogy a márciusi leállások a fürdőt érintette legjobban a városban. A Kft. önkormányzati segítség nélkül, ahogyan elhangzott sajnos nem tud működni, folyamatos támogatásra szorul. A bizottság úgy véli, hogy ha van lehetőség arra, hogy ésszerű módon tudják ezt a fürdőt üzemeltetni, akkor pályázatok bevonásával tegyék meg. Legyen szó akár a meleg vizes kerekmedence megvalósulásáról vagy akár egy nappali, egészségügyi jellegű ellátásról, az ellátások bővítéséről. Ezekhez próbáljanak meg pályázati forrásokat is bevonni. A bizottság egyhangúlag elfogadásra javasolja a beszámoló elfogadását.

Bedő Tamás: Azt tudni kell, hogy a beszámoló és az eredmény az már mindig egy elmúlt időről ad kimutatást. Általában a jövőbeni dolgokat az üzleti tervben szokták megvitatni. Most általánosságban nem kértek üzleti tervet, aki adott, azt pedig nem terjesztette a képviselő-testület elé, mivel jelen helyzetben mindenki tudja, hogy semmi nem biztos. A koronavírus teljesen átírta ezt az évet, ezért felesleges üzleti tervet készíteni. A kerekmedence vonatkozásában elmondja, hogy a terv már készen van, várják a pályázat megjelenését.

**Kérdések, vélemények:**

Laczkó Zsolt: A Közmű Kft-hez tartozott a lakások közös képviselete. Ezzel kapcsolatban megkérdezi, hogy az közös képviseleti ügy hogyan áll. Ez az ügy nagyon sok pénzt elvitt a Kft-től. Egy dolgozó nagyon sok pénzt eltulajdonított. Ez a pénz vissza lett-e esetleg fizetve?

Bedő Tamás: Úgy tudja, hogy a rendőség a nyomozást még nem zárta le. Hamarosan vádemelés fog születni, hiszen ez a bűncselekmény ténylegesen megtörtént. Természetesen még ebben a nyomozási szakban nem beszélhetnek arról, hogy került vissza pénz. Azt mondhatja, hogy az önkormányzat segítségével az érintett társasházak egy jó részénél kb. 60-70 %-os kártalanítást már elvégzett. Várja, hogy mi lesz a valós megállított érték. Most egyenlőre azért, hogy a társasházak további működése biztosított legyen, az elmúlt egy évben ezek a források ki lettek juttatva. Nem hiszi azt, hogy a bűnt elkövető egyéntől vissza tudják követelni azt a hiányzó összeget.

*További kérdés, vélemény nem hangzott el.*

Bedő Tamás: Szavazásra bocsátja a beterjesztett határozati javaslat elfogadását.

12

A Képviselő-testület 8 igen, 1 nem szavazat és 0 tartózkodás mellett – minősített többséggel – a következő határozatot hozza:

**77/2020. (VIII. 27.) önkormányzati**

FJL/432-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta a „Csongrádi Közmű Szolgáltató Kft. 2019. évi beszámolója” tárgyú polgármesteri előterjesztést és az alábbi döntést hozza.

A Képviselő-testület elfogadja a Kft-nek az előterjesztés 1. számú melléklete szerinti 2019. évi beszámolóját. A 2019. évi mérleg főösszegét 988.186 eFt -ban, adózott eredményét (veszteségét) -22.274 eFt -ban állapítja meg, amelyet eredménytartalékba helyez.

A Képviselő-testület utasítja az ügyvezetőt, hogy a közzététel érdekében szükséges intézkedéseket tegye meg.

Határidő: a 2019. évi beszámoló cégbírósághoz történő benyújtása 2020. szeptember 30

Felelős: Lantos Sándor ügyvezető igazgató

Erről jegyzőkönyvi kivonaton értesítést kapnak:

1. A Képviselő-testület tagjai
2. Fejlesztési és Üzemeltetési Iroda és általa
3. Csongrádi Közmű Szolgáltató Kft.

* - -

**4. A Csongrádi Víz- és Kommunális Kft. 2019. évi beszámolója és társasági szerződés módosítása**

Bedő Tamás: Korábban került megtartásra a taggyűlés, mint a felügyelő bizottsági ülés, természetesen, akkor lép életbe a taggyűlési döntés, ha a Képviselő-testület is jóváhagyja, hiszen még beleférnek a közzétételi időbe. Ezért nem hívtak össze rendkívüli testületi ülést.

**Bizottsági vélemények:**

Dr. Kádár László Levente a városgazdasági, ügyrendi- és összeférhetetlenségi bizottság alelnöke – az elnök távollétében - elmondja, hogy telephely bővítése miatt volt szükség a társasági szerződés módosítására. A bizottság egyhangúlag elfogadásra javasolja a beterjesztett határozati javaslatot.

13

*Kérdés, vélemény nem hangzott el.*

Bedő Tamás: A cég 13 millió Ft körüli adózás utáni nyereséggel zárta a 2019-es évet. Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 9 igen szavazat mellett – minősített többséggel - a következő határozatot hozza:

**78/2020. (VIII. 27.) önkormányzati**

FJL/431-1/2020.

**H a t á r o z a t**

Csongrád Város Önkormányzatának Képviselő-testülete megtárgyalta „a Csongrádi Víz-és Kommunális Nonprofit Kft. 2019.évi beszámolója és társasági szerződés módosítása” tárgyú polgármesteri előterjesztést és az alábbi döntést hozza.

1. A Képviselő-testület a Csongrádi Víz-és Kommunális Kft-nek az előterjesztés 1. számú melléklete szerinti 2019. évi beszámolójának elfogadja, a 2020. augusztus 05-én történt taggyűlési szavazást jóváhagyja, és felkéri az ügyvezetőt, hogy a közzététel érdekében szükséges intézkedéseket tegye meg.

Határidő: 2019. évi egyszerűsített beszámoló cégbírósághoz történő benyújtása:2020.09.30.

Felelős: Versegi László ügyvezető igazgató

2. A Képviselő-testület a Csongrádi Víz és Kommunális Nonprofit Kft. társasági szerződés II. pontjában foglalt fióktelepekre vonatkozó módosításhoz hozzájárul és a 2020. augusztus 05-én történt taggyűlési szavazást jóváhagyja.

A Képviselő-testület felkéri a Csongrádi Víz és Kommunális Nonprofit Kft. ügyvezetőjét a Társasági szerződés módosítás Cégbírósághoz történő bejelentésére.

Határidő: azonnal

Felelős: Versegi László ügyvezető igazgató

Erről jegyzőkönyvi kivonaton értesítést kap:

1. A Képviselő-testület tagjai
2. Fejlesztési és Üzemeltetési Iroda és általa
3. Csongrádi Víz-és Kommunális Kft.

* - -

14

**5. Piroskavárosi Szociális és Rehabilitációs Foglalkoztató Nonprofit Kft. 2019. évi beszámolója**

**Bizottsági vélemények:**

Dr. Somogyi Árpád az egészségügyi és szociális bizottság elnöke elmondja, hogy a bizottság egyhangúlag elfogadásra javasolja a beterjesztett határozati javaslat elfogadását.

Dr. Kádár László Levente a városgazdasági, ügyrendi- és összeférhetetlenségi bizottság alelnöke – az elnök távollétében - elmondja, hogy a bizottság egyhangúlag elfogadásra javasolja a beterjesztett határozati javaslat elfogadását.

*Kérdés, vélemény nem hangzott el.*

Bedő Tamás: A Kft. 545.000 Ft-os nyereséggel zárta a 2019-es évet. A Kft-nek sem lesz egyszerű a 2020-as év, mivel a korlátozások a Kft-ét is elérték. Több, mint egy hónapig nem főzhettek a konyhán, ami komoly bevételkiesést jelentett a Kft számára.

Szavazásra bocsátja a beterjesztett határozati javaslat elfogadását.

A Képviselő-testület egyhangúlag vagyis 9 igen szavazat mellett – minősített többséggel – a következő határozatot hozza:

**79/2020. (VIII. 27.)önkormányzati**

FJL/293-3/2020.

**H a t á r o z a t**

Csongrád Városi Önkormányzatának Képviselő-testülete megtárgyalta a „Piroskavárosi Szociális és Rehabilitációs Foglalkoztató Nonprofit Korlátolt Felelősségű Társaság 2019. évi beszámolója” című előterjesztést.

A Képviselő-testület elfogadja a Piroskavárosi Szociális és Rehabilitációs Foglalkoztató Nonprofit Korlátolt Felelősségű Társaságnak az előterjesztés 1. számú melléklete szerinti 2019. évi beszámolóját. A 2019. évi mérleg főösszegét 85.490,- eFt-ban, adózott eredményét 545 eFt-ban állapítja meg, amelyet eredménytartalékba helyez.

A Képviselő-testület utasítja az ügyvezetőt, hogy a közzététel érdekében szükséges intézkedéseket tegye meg.

*Határidő*: beszámoló a cégbírósághoz történő benyújtására 2020.szeptember 30.

*Felelős:* Kállainé Fodor Marianna ügyvezető igazgató

Erről jegyzőkönyvi kivonaton értesítést kap:

1. Képviselő-testület tagjai,

15

2. Fejlesztési és Üzemeltetési Iroda és általa

3. Piroskavárosi Szociális és Rehabilitációs Foglalkoztató Nonprofit Kft.

4. Irattár

**6. Csongrádi Vendégváró Szolgáltató Szociális Szövetkezet 2019. évi beszámolója**

Bedő Tamás: 334.000,- Ft eredménnyel zárta a 2019-es éve a Szövetkezet. Ez a Szövetkezet működteti a bökényi közösségi házat és a három db apartmant a fürdő mellett. Ezen kívül egyéb zöld felületi munkálatokban nyújt segítséget. Volt egy kis profilváltás az elmúlt időszakban. A Szociális Szövetkezet fenntartási időszaka 2021. júniusában jár le.

**Bizottsági vélemények:**

Dr. Kádár László Levente a városgazdasági, ügyrendi- és összeférhetetlenségi bizottság tagja – az elnök távollétében - elmondja, örömmel hallotta a bizottság, hogy a bökényi közösségi ház kihasználtsága valamelyest javult. A bizottság egyhangúlag elfogadásra javasolja a beterjesztett határozati javaslat elfogadását.

Dr. Törőcsik Attila az oktatási, művelődési, vallási- és sport bizottság tagja – az elnök távollétében – elmondja, hogy a bizottság egyhangúlag elfogadásra javasolja a beterjesztett határozati javaslat elfogadását.

*Kérdés, vélemény nem hangzott el.*

Bedő Tamás: Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 9 igen szavazat mellett – minősített többséggel – a következő határozatot hozza:

**80/2020. (VIII. 27.) önkormányzati**

FJL/434-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta a „CSONGRÁDI VENDÉGVÁRÓ Szolgáltató Szociális Szövetkezet 2019. évi beszámolója” című előterjesztést és az alábbi döntést hozza:

A Képviselő-testület elfogadja a CSONGRÁDI VENDÉGVÁRÓ Szolgáltató Szociális Szövetkezet előterjesztés 1. számú melléklete szerinti 2019. évi beszámolóját és felhatalmazza a polgármestert, hogy a szövetkezet taggyűlésén a beszámoló elfogadása mellett szavazzon.

16

A Képviselő-testület felkéri az Igazgató Elnököt, hogy a közzététel érdekében szükséges intézkedéseket tegye meg.

Határidő: beszámoló a cégbírósághoz történő benyújtása 2020. szeptember 30.

Felelős: Benke Ágnes Igazgató Elnök

Erről értesítést kapnak:

1. A Képviselő-testület tagjai,
2. Fejlesztési és Üzemeltetési Iroda és általa
3. Csongrádi Vendégváró Szolgáltató Szociális Szövetkezet
4. Irattár

**7. Csongrádi Homokföveny Idegenforgalmi START Szociális Szövetkezet 2019. évi beszámolója**

Bedő Tamás: A belvárosi vendégházak és a Körös-torok üdülőterület üzemeltetésével foglalkozik a Szövetkezet. Az adózott eredménye a Szociális Szövetkezetnek -4,2 millió Ft. Azt viszont tudni kell, hogy ennek közel 60 %-az az amortizációból tevődik össze.

**Bizottsági vélemények:**

Dr. Kádár László Levente a városgazdasági, ügyrendi- és összeférhetetlenségi bizottság alelnöke – az elnök távollétében – elmondja, hogy a szövetkezet veszteséggel zárta az évet, ennek elsődleges oka az értékcsökkenés volt. A szövetkezet menedzselését Ujszászi Erika egy személyben végzi és kérése volt, hogy ha a város tud valamilyen segítséget nyújtani, ehhez a menedzseléshez, akkor mindenképpen próbáljanak meg az igazgató asszonynak segíteni. Ez a lépés talán a szövetkezet előre lepésében is segítene.

A Körös-toroki homokföveny, sajnos évről-évre fogy. A folyó a homokpadot lebontja, egyre kisebb lesz évről-évre a part. Ennek az okát nem tudják. Elhangzott, hogy 2008 körül, amikor betették a „sarkantyút” a kanyarba, az nem váltotta be a hozzá fűzött reményt. Azt visszabontották, de az sem segített. Elhangzott, hogy a szegedi Tudományegyetem hallgatói évek óta a Tiszán, több helyen mérik a homok mennyiségét. Ők is arra az álláspontra jutottak, hogy folyamatosan fogy és egyre kisebb lesz a homokos part. Elsődleges okként felvetették, hogy talán a túlparton lévő kövezés lehet ennek az oka. A szakemberek között sincs ebben egyetértés. Bizottság kéri, hogy ennek a problémának mindenképpen járjanak utána és vegyék fel a kapcsolatot az illetékes szakemberekkel, hiszen az egyik legfőbb értéke a városnak a homokföveny, amik a Körös-torokban található.

A bizottság egyhangúlag elfogadásra javasolja a beterjesztett határozati javaslat elfogadását.

17

Dr. Törőcsik Attila képviselő, az Oktatási, Művelődési, Vallási-és Sport Bizottság elnöke távollétében elmondja, hogy az ülésen felvetődött, hogy a négy napos ünnepre eső vízszint emelkedés összefügg-e a Kiskörei vízierőmű vízkiengedésével. Érdemes lenne megnézni, hogy ez a jogszabályoknak megfelelő vízmennyiség mértékegységnél történik-e. A bizottság egyhangúlag elfogadásra javasolta a beszámolót.

Laczkó Zsolt: A parkolási díjak befizetését ellenőrizte-e valaki, ha igen, hány db büntetést szabtak ki.

Bedő Tamás: Erre most nem tud választ adni, de emlékezete szerint a tavalyi évben csak az augusztusi hónapban 100 eFt büntetés lett kiszabva. Egy okos telefonra telepített alkalmazással az is ellenőrizhető, hogy ki az, aki telefonnal parkol és kinek van kirakva a jegye. Jelentős, 5 mFt-ot meghaladó parkolási bevétel volt 2019. évben.

Nagypál Sándor: Kéri pontosítani az előterjesztésben az évszámot, az előző napirendnél pedig a határozati javaslatban.

Máté Attila: A Homokföveny Szövetkezethez tartozik a belvárosi házak üzemeltetése. Több alkalommal és többször felvetődik az ottani lakókörnyezet helyzete, főként a Szövetkezethez tartozó vendégházak környéke. Arra kéri a Szövetkezet vezetőjét, hogy a későbbiekben mindig kiemelt figyelmet fordítsanak arra, hogy a vendégházak környéke rendezett legyen. Továbbá kéri az ott lakókat és azokat az ingatlantulajdonosokat, akik nem tartják rendben az ingatlanuk környékét, hogy mivel turisztikailag kiemelt része a városnak a vendégházak, próbálják úgy kezelni, hogy az méltóképpen tudja fogadni az idelátogató turistákat, mert vannak olyan helyzetek nyáron, amikor nem szívesen látogat arra az ember, holott a tájházban nagyszámú vendég van, így többen is szétnéznek azon a környéken. Kéri a városvezetést is, hogy erre egész évben kiemelt hangsúlyt fektessenek, ne csak nyáron. Kérdezi a vezetőt, hogy ezt a negatív eredményt, ami főként az értékcsökkenésből adódik, a későbbiekben miként szeretné ledolgozni.

Bedő Tamás: A szövetkezet vezetője nem tud jelen lenni az ülésen, mert most forgat a Körös-torokban a Poggyász Magazin, ezért írásban fog választ adni. Szemben a klasszikus gazdasági társaságokkal, a szociális szövetkezetnek nincs tőke visszapótlási kötelezettsége. Azt is tudni kell, hogy ez több esetben önkormányzati tagi kölcsön, adott esetben olyan Körös-toroki beruházáshoz, amit hatékonyabbnak tűnt a Homokfövenyen keresztül megvalósítani.

Mindkét szociális szövetkezetünk eredményesen szerepelt a Kisfaludy pályázaton, ketten 18 mFt összeget nyertek. Csongrádon 17 pályázó 71 mFt-ot kapott a Kisfaludy 1 mFt-os programból.

További hozzászólás nem hangzott el, ezért szavazásra bocsátja a beszámolót

A Képviselő-testület egyhangúlag, 9 igen szavazattal a következő határozatot hozza:

18

**81/2020. (VIII. 27.)önkormányzati**

FJL/433-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta a „Csongrádi Homokföveny Idegenforgalmi Szociális Szövetkezet 2019. évi beszámolója” című előterjesztést és az alábbi döntést hozza:

 A Képviselő-testület elfogadja a Csongrádi Homokföveny Idegenforgalmi Szociális Szövetkezet előterjesztés 1. számú melléklete szerinti 2019. évi beszámolóját és felhatalmazza a polgármestert, hogy a szövetkezet taggyűlésén a beszámoló elfogadása mellett szavazzon.

A Képviselő-testület felkéri az Igazgató Elnököt, hogy a közzététel érdekében szükséges intézkedéseket tegye meg.

Határidő: a beszámoló cégbírósághoz történő benyújtása 2020. szeptember 30.

Felelős: Ujszászi Erika Igazgató Elnök

Erről értesítést kapnak:

1. A Képviselő-testület tagjai,
2. Fejlesztési és Üzemeltetési Iroda és általa
3. Csongrádi Homokföveny Idegenforgalmi Szociális Szövetkezet
4. Irattár

**8. Kulturális intézmények alapító okirat módosításai**

**Bizottsági vélemények:**

Dr. Törőcsik Attila képviselő, az Oktatási, Művelődési, Vallási-és Sport Bizottság elnöke távollétében elmondja, hogy a bizottság az előterjesztést megtárgyalta és azt egyhangúlag, 5 igen szavazattal támogatja.

Dr. Kádár László képviselő, a Városgazdasági, Ügyrendi- és Összeférhetetlenségi Bizottság tagja az elnök távollétében közli, hogy az alapító okiratok módosításának indoka, hogy 2020. májusában megjelent egy jogszabály, mely a kulturális intézményekben foglalkoztatottak közalkalmazotti jogviszonyát alakítja át munkaviszonnyá. Az alapító okiratban ez a változás kerül átvezetésre A bizottság egyhangúlag, 6 igen szavazattal elfogadásra javasolja az előterjesztést.

Bedő Tamás polgármester az előterjesztésben szereplő határozati javaslatokat egyben teszi fel szavazásra.

A Képviselő-testület egyhangúlag, 9 igen szavazattal a következő határozatokat hozza:

19

**82/2020. (VIII. 27.)önkormányzati**

Ref/47-4/2020.

**H a t á r o z a t**

1. Csongrád Városi Önkormányzat Képviselő-testülete a **Csongrádi Alkotóház**  09-423-13/2016. okiratszámú 38/2016.(II.26.) önkormányzati határozattal, elfogadott alapító okiratát az alábbiak szerint módosítja és fogadja el egységes szerkezetbe foglalva a törzskönyvi bejegyzés napjától kezdődő hatállyal:

Az Alapító Okirat 5.2. pontjába foglalt táblázat a következők szerint módosul.

5.2 A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | foglalkoztatási jogviszony | jogviszonyt szabályozó jogszabály |
| 1 | munkaviszony | Munka Törvénykönyvéről szóló 2012. évi I. törvény |
| 2 | megbízási jogviszony | Polgári Törvénykönyvről szóló 2013. évi V. törvény |

1. A Képviselő-testület felhatalmazza a polgármestert, hogy a módosító okiratot és az egységes szerkezetbe foglalt alapító okiratot írja alá.

Határidő: azonnal

Felelős: Bedő Tamás polgármester

3. A képviselő-testület utasítja a jegyzőt, hogy az intézmény módosító és egységes szerkezetbe foglalt alapító okiratát küldje meg törzskönyvi nyilvántartásba történő bejegyzés végett a Magyar Államkincstár Csongrád Megyei Igazgatóságához.

4. A Képviselő-testület utasítja a Csongrádi Alkotóház vezetőjét, hogy az intézmény Szervezeti és Működési Szabályzatát a törvényi rendelkezéseknek megfelelően módosítsa és jóváhagyásra terjessze a polgármester elé.

Határidő: 2020. szeptember 24.

Felelős: intézményvezető

Erről jegyzőkönyvi kivonaton értesítést kap:

1. Képviselő-testület tagjai
2. Kulturális referens és általa
3. Magyar Államkincstár Csongrád Megyei Igazgatósága
4. Csongrádi Alkotóház

---

20

**83/2020. (VIII. 27.)önkormányzati**

Ref/47-4/2020.

**H a t á r o z a t**

1. Csongrád Városi Önkormányzat Képviselő-testülete a **Művelődési Központ és Városi Galéria** 09-423-12/2016. okiratszámú 38/2016.(II.26.) önkormányzati határozattal elfogadott alapító okiratát az alábbiak szerint módosítja és fogadja el egységes szerkezetbe foglalva a törzskönyvi bejegyzés napjától kezdődő hatállyal:

Az Alapító Okirat 5.2. pontjába foglalt táblázat a következők szerint módosul.

5.2A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | foglalkoztatási jogviszony | jogviszonyt szabályozó jogszabály |
| 1 | munkaviszony | Munka Törvénykönyvéről szóló 2012. évi I. törvény |
| 2 | megbízási jogviszony | Polgári Törvénykönyvről szóló 2013. évi V. törvény |

1. A Képviselő-testület felhatalmazza a polgármestert, hogy a módosító okiratot és az egységes szerkezetbe foglalt alapító okiratot írja alá.

Határidő: azonnal

Felelős: Bedő Tamás polgármester

1. A képviselő-testület utasítja a jegyzőt, hogy az intézmény módosító és egységes szerkezetbe foglalt alapító okiratát küldje meg törzskönyvi nyilvántartásba történő bejegyzés végett a Magyar Államkincstár Csongrád Megyei Igazgatóságához.
2. A Képviselő-testület utasítja a Művelődési Központ és Városi Galéria vezetőjét, hogy az intézmény Szervezeti és Működési Szabályzatát a törvényi rendelkezéseknek megfelelően módosítsa és jóváhagyásra terjessze a polgármester elé.

Határidő: 2020. szeptember 24.

Felelős: intézményvezető

Erről jegyzőkönyvi kivonaton értesítést kap:

1. Képviselő-testület tagjai
2. Kulturális referens és általa
3. Magyar Államkincstár Csongrád Megyei Igazgatósága
4. Művelődési Központ és Városi Galéria

----

21

**84/2020. (VIII. 27.)önkormányzati**

Ref/47-4/2020.

**H a t á r o z a t**

1. Csongrád Városi Önkormányzat Képviselő-testülete a **Csongrádi Információs Központ Csemegi Károly Könyvtár és Tari László Múzeum** Pü/21-7/2020. okiratszámú 71/2020. (VII.27.) önkormányzati határozattal elfogadott alapító okiratát az alábbiak szerint módosítja és fogadja el egységes szerkezetbe foglalva a törzskönyvi bejegyzés napjától kezdődő hatállyal:

Az Alapító Okirat 5.2. pontjába foglalt táblázat a következők szerint módosul.

5.2A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | foglalkoztatási jogviszony | jogviszonyt szabályozó jogszabály |
| 1 | munkaviszony | Munka Törvénykönyvéről szóló 2012. évi I. törvény |
| 2 | megbízási jogviszony | Polgári Törvénykönyvről szóló 2013. évi V. törvény |

1. A Képviselő-testület felhatalmazza a polgármestert, hogy a módosító okiratot és az egységes szerkezetbe foglalt alapító okiratot írja alá.

Határidő: azonnal

Felelős: Bedő Tamás polgármester

1. A képviselő-testület utasítja a jegyzőt, hogy az intézmény módosító és egységes szerkezetbe foglalt alapító okiratát küldje meg törzskönyvi nyilvántartásba történő bejegyzés végett a Magyar Államkincstár Csongrád Megyei Igazgatóságához.
2. A Képviselő-testület utasítja a Csongrádi Információs Központ Csemegi Károly Könyvtár és Tari László Múzeum vezetőjét, hogy az intézmény Szervezeti és Működési Szabályzatát a törvényi rendelkezéseknek megfelelően módosítsa és jóváhagyásra terjessze a polgármester elé.

Határidő: 2020. szeptember 24.

Felelős: intézményvezető

Erről jegyzőkönyvi kivonaton értesítést kap:

1. Képviselő-testület tagjai
2. Kulturális referens és általa
3. Magyar Államkincstár Csongrád Megyei Igazgatósága
4. Csongrádi Információs Központ Csemegi Károly Könyvtár és Tari László Múzeum

22

**10. Csongrád Város Helyi Esélyegyenlőségi Programjának felülvizsgálata**

**Bizottsági vélemények:**

Dr. Somogyi Árpád képviselő, az Egészségügyi és Szociális Bizottság elnöke közli, a programot ötévente újra írják, kétévente felülvizsgálják. Az anyagban az új elemek dőlt betűvel szerepelnek, több újdonságot is tartalmaz. A város gazdasági helyzetéről, születési számáról, az elhalálozásról, lakosságszámról, bizonyos területek gazdasági fejlettségéről, iskolázottságáról ad egy összefoglaló képet. Kiemeli a három szegregált terület felzárkóztatását. Az anyag tartalmazza, hogy eddig milyen intézkedéseket tett a város, milyen elképzelések vannak arra, hogy hogyan és miképpen lehetne ebben a kérdésben előre lépni. A bizottsági ülésen az a döntés született, hogy a csongrádi kisebbségi önkormányzattal közösen szeretnének tartani egy bizottsági ülést és részleteiben is átbeszélnék azt, ami ezt a területet érinti. Úgy gondolja, hogy a város egészét érintő nagyon fontos kérdéseket tartalmaz a program. Az már egy másik kérdés, hogy a meglévő problémákat hogyan és miként lehetne megoldani. Többek között ezért is fogalmazódott meg az a kérés, hogy ha az egyik érintett féllel átbeszélnék, meghallgatnák, hogy az ő szemszögükből ez hogyan és miként néz ki, akkor talán közelebb tudnának kerülni a megoldáshoz is. Ezek figyelembevétele mellett a bizottság 4 igen szavazattal támogatta a programot.

Dr. Törőcsik Attila képviselő, az Oktatási, Művelődési, Vallási-és Sport Bizottság tagja az elnök távollétében elmondja, hogy a bizottság egyhangúlag elfogadásra javasolja az előterjesztést.

Dr. Kádár László képviselő, a Városgazdasági, Ügyrendi- és Összeférhetetlenségi Bizottság tagja az elnök távollétében közli, hogy a bizottság egyhangúlag támogatja az előterjesztést.

**Kérdések, vélemények:**

Laczkó Zsolt: A Somogyi képviselő társa megemlítette, hogy felzárkóztatást ígért a roma önkormányzat. Megnézte, hogy a kisebbségi önkormányzat mit szavazott meg magának: 850 eFt-ért fürdőzést, 300 eFt-ért főzést az alsóvárosban és a Tóparton. Nem tudja, ez alatt milyen felzárkóztatást értenek? Már tavaly is szólt ez ügyben, hogy ha valóban felzárkóztatásról beszélnek, akkor a tanulókat, vagy a családokat segítsék, ne a szórakozásra költsék a pénzt.

Bedő Tamás: Talán ezek azok a felvetések, amelyek miatt a bizottság kérte az együttes ülést a kisebbségi önkormányzattal, hogy tekintsék át a lehetőségeket és az eddigi eredményeket. A különböző EFOP pályázatokon belül a roma önkormányzattal kifejezetten jó a viszony és nagyon aktívak.

Szavazásra bocsátja az előterjesztést.

23

A Képviselő-testület egyhangúlag, 9 igen szavazattal a következő határozatokat hozza:

**85/2020. (VIII. 27.)önkormányzati**

Szo/935-18/2020.

**H a t á r o z a t**

Csongrád Városi Önkormányzat Képviselő-testülete a *„Csongrád Város Helyi Esélyegyenlőségi Programjának felülvizsgálata”* című előterjesztést megtárgyalta, és az alábbi döntést hozta:

1. A Képviselő- testület elfogadja Csongrád Város Helyi Esélyegyenlőségi Programjának felülvizsgálatát az előterjesztés mellékletében szereplő tartalommal.
2. A Képviselő- testület felhatalmazza a polgármestert Csongrád Város Helyi Esélyegyenlőségi Programjának felülvizsgálata aláírására.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Szociális és Lakásügyi Iroda és általa
3. az érintettek

**11. Díszpolgári cím és „PRO URBE – CSONGRÁD” kitüntetés adományozására eseti bizottság létrehozása**

Bedő Tamás polgármester elmondja, hogy szeptember 10-ig van még rá lehetőség, hogy nyújtsanak be javaslatokat a díjakra.

**Bizottsági vélemény:**

Dr. Somogyi Árpád képviselő, az Egészségügyi és Szociális Bizottság elnöke: a bizottság egyhangúlag támogatja az előterjesztést.

Dr. Törőcsik Attila képviselő, az Oktatási, Művelődési, Vallási-és Sport Bizottság elnöke elmondja, hogy a bizottság egyhangúlag támogatja az előterjesztést.

Dr. Kádár László képviselő, a Városgazdasági, Ügyrendi- és Összeférhetetlenségi Bizottság tagja közli, hogy a bizottság egyhangúlag elfogadásra javasolja a határozati javaslatot.

Szavazásra bocsátja az előterjesztést.

24

A Képviselő-testület egyhangúlag, 9 igen szavazattal a következő határozatokat hozza:

**86/2020. (VIII. 27.)önkormányzati**

Önk/110-2/2020., Önk/111-2/2020.

**H a t á r o z a t**

Csongrád Városi Önkormányzat Képviselő-testülete a „Csongrád város díszpolgára” cím és a „PRO URBE – CSONGRÁD” kitüntetések odaítélését és átadását megelőző eljárás lefolytatására eseti bizottságot alakít az alábbiak szerint:

**vezetője:** Bedő Tamás polgármester

**tagjai:** Dr. Kádár László és

Máté Attila képviselők

A Képviselő-testület kéri a polgármestert, hogy a kitüntetések adományozására vonatkozó – rangsorolt és indokolással ellátott – javaslatokat a 2020. szeptember 24-i testületi ülésre terjessze be.

**Határidő:** szöveg szerint

**Felelős**: Bedő Tamás polgármester.

Erről jegyzőkönyvi kivonaton értesítést kap:

1./ a képviselő-testület tagjai,

2./ Bedő Tamás polgármester

**12. Tájékoztatás a lejárt határidejű határozatok végrehajtásáról**

Bedő Tamás polgármester: Minden bizottság támogatta az előterjesztést.

Szavazásra bocsátja a határozati javaslatot.

A Képviselő-testület egyhangúlag, 9 igen szavazattal a következő határozatokat hozza:

**87/2020. (VIII. 27.)önkormányzati**

Önk/11-6/2020.

**H a t á r o z a t**

Csongrád Városi Önkormányzat Képviselő-testülete megtárgyalta és elfogadja a ***2020. március 26-ai*** *(rendes),* ***Polgármesteri döntések****,* ***június 24-ei*** *(rendes),* ***július 8-ai*** *(rendkívüli) és a* ***július 27-ei*** *(rendkívüli)*testületi ülésen hozott határozatok végrehajtásáról szóló tájékoztatást.

Erről jegyzőkönyvi kivonaton értesítést kap:

1. a képviselő-testület tagjai

2. a jegyzői iroda

25

A Képviselő-testület ezt követően ***zárt ülésen folytatja munkáját***, az ott hozott ***88/2020.(VIII. 27.)önkormányzati határozat*** a következő:

**88/2020. (VIII. 27.)önkormányzati**

Önk/91-3/2020.

**H a t á r o z a t**

Csongrád Városi Önkormányzat Képviselő-testülete „A helyi kitüntető cím, valamint díjak alapításáról és adományozásáról” szóló 20/2013. (XI.21.) önkormányzati rendelet alapján 2020. évben **Egészségügyi Díjat** adományoz

**Dr. Csabai Klára fogszakorvos részére**

Dr. Csabai Klára fogorvos a Csongrádi Batsányi János Gimnáziumban érettségizett 1975-ben.1980-ban végzett a Szegedi Orvostudományi Egyetem Fogorvosi Szakán „Summa Cum Laude” minősítéssel.1982-ben szakvizsgát tett fog-és szájbetegségek tárgyából.

Az egyetem elvégzése után a csongrádi rendelőintézetben közalkalmazotti munkakörben kezdte hivatását fogorvosként.

2002-től a privatizálásnak köszönhetően, egyéni vállalkozóként dolgozik a Szőlőhegyi u 19. sz. alatti rendelőintézetben. Fogorvosi alapellátást végez immár 40 éve a körzetébe tartozó és az Őt felkereső betegek számára. Egy felnőtt, tehetséges fiúgyermek édesanyja.

A Covid -19 világjárvány idejére a 65 év feletti orvosok a veszélyeztetettség miatt felmentést kaptak a munkavégzés alól. Ennek következtében Dr. Csabai Klára egyedül tartott fogászati ellátást a Piroskavárosi városrészben, és volt olyan hosszabb időszak is, amikor az egész városban, illetve a térségben. A betegek gyógyítása számára élethivatás. Erről nagyon sok csongrádi beteg meggyőződhetett az eltelt 40 év alatt. A doktornő empatikus magatartása, odafigyelése, segítőkészsége, szakmai hozzáértése kiemelkedő.

Dr. Csabai Klára fogszakorvos doktornőnek, a városban és a térségben élők fogászati ellátása érdekében végzett 40 éves szolgálatot, illetve a COVID-19 világjárvány idejére kihirdetett veszélyhelyzetben tanúsított példamutató orvosi tevékenységet, amelyet dacolva a megfertőződés magas fokú kockázatával szemben véghezvitt, a Képviselő-testület az „Egészségügyi Díj” kitüntetés adományozásával ismeri el.

**Dr. Lantos Pál**

**Gyermek háziorvos – iskolaorvos részére**

Dr. Lantos Pál, csecsemő és gyermekgyógyász háziorvos, orvosi diplomáját a Szegedi Tudomány Egyetemen szerezte 1980-ban. Szívesen emlékszik vissza életének e szakaszára. Az egyetemi évek alatt sokat focizott, maradandó élményként élte meg, hogy  NB II-es csapatba is bekerült, és ott is jól játszott. A sporton keresztül sokan megismerték és megszerették.

A gyermekorvosi szakvizsga megszerzése után orvosi pályáját a Szentesi Kórház gyermekosztályán kezdte a 80-as évek elején, majd Szentesen lett először gyermekorvosi körzete is.

26

A kitartás, a hűség, a város szeretete, hírnevét erősítő tevékenysége meghozta gyümölcsét  már ebben az időszakban is. Szentesen a mai napig is sokan szeretik és tisztelik.

1994-ben kapott egy lehetőséget visszatérni szülővárosába, Csongrádra. Egyik gyermekorvos nyugdíjba vonulása után vette át a gyermekorvosi körzetet.

Háziorvosi munkája mellett a mai napig plusz feladatokat is vállal. Tevékenységi körébe tartozott  a Szülőotthonban született csecsemők felügyelete és ellátása.

A Széchenyi úti Bölcsőde, a Piroskavárosi óvoda és iskola orvosa, egyben a csongrádi focisták sportorvosa is.

Felelősen gondolkodó orvos, a szakmai kérdéseken kívül sokat foglalkoztatja szeretett városának sorsa is, ezért az Önkormányzat munkájában, az Egészségügyi Bizottság képviseletében vállalt szerepet évekig.

Ez volt számára az a megtisztelő fórum, ahol elmondhatta javaslatait, ötleteit, a város fejlődését társadalmi és közösségi munkájával is segítette.

Színvonalas orvosi munkáját jellemzi a munkahelyhez és kollégákhoz való pozitív viszonyulás, a munka szeretete, az orvosi pálya iránti elköteleződése. Szívesen vállalja a fiatalabb kollégák betanítását, van türelme a mentoráláshoz. Ezt tükrözi, hogy időközben a városban megszűnő gyermekorvosi ügyelet ellátása után Szegeden és Budapesten is vállal heti rendszerességgel ügyeleti beosztást. Elismerést jelent számára, hogy mindenhol megszeretik, és fiatalabb kollégái példát vehetnek róla. A munka világában megszerzett nagy tapasztalata révén sok mindent taníthat a fiatalabb nemzedéknek.

Pályája során sokat foglalkoztatja a hagyományos orvoslás mellett a természetgyógyászat is, gyermekorvosi praxisában csodálatosan ötvözi a két kultúra gyógymódjait.

Nagy tapasztalattal bír a szakmája terén, lelkiismeretes, rugalmas munkája és hozzáállása példamutató.

Dr. Lantos Pál kiemelkedő hivatástudattal végzett orvosi munkáját Csongrád Városi Önkormányzat Képviselő-testülete „Egészségügyi – Díj” kitüntetéssel ismeri el.

Határidő: a díjak átadására 2020. október 23-ai városi ünnepség

Felelős: Bedő Tamás polgármester

Erről jegyzőkönyvi kivonaton értesítést kapnak:

1. Képviselő-testület tagjai
2. Szociális és Lakásügyi Iroda és általa:
3. Kitüntetettek

27

**A képviselők interpellációi:**

**Laczkó Zsolt:**

* Csatlakozva Máté Attila képviselő társához, többször kérte már, hogy próbáljanak meg kialakítani egy Csongrádhoz méltó belvárost. A tájházban havonta 400-450 vendég fordul meg, akik valószínűleg végig mennének a macskaköves úton és az új burkolatokon, de ez azért nem sikerülhet, mert kerítések vannak kidőlve az önkormányzat területére, közötte m-es gaz van kinőve. El kell dönteni, kinek a dolga eltakarítani, hogy hozzáférjenek az önkormányzati tulajdonhoz. Javasolja, hogy tavasztól őszig két embert – télen egyet – állandó foglalkoztatásba vegyenek fel, készítsenek egy munkatervet a megvalósítandó feladatokról, melyben akár segítene is. A lakatlan ingatlanok előtt is le kellene vágni a gazt, és azt követően valamilyen módon a költséget behajtani a tulajdonoson.
* A félegyházi körforgalommal kapcsolatban kapott egy olyan interpellációs választ, hogy nincs kész. Reméli is, hogy nincs kész, mert nagyon rosszul néz ki, csak azt nem érti, hogy miért vetettek bele több tízezer forint értékű fűmagot, amikor tudták, hogy nem fogják tudni locsolni és levágni a füvet.
* A buszállomás WC-je folyamatosan zárva van. Az ide érkező, tovább utazók a parkban kénytelenek elvégezni a dolgukat, mert nincs lehetőség máshol. Ez már több hónapja így van. Hajnal 4 órától este 10 óráig van nyitva a buszmegálló, addig folyamatosan kellene nyitva tartani. Előfordult, hogy néhány órára kinyitották.
* A vasútállomás környékén gaztenger van. Az állomás mögött élő emberek szétdobálják az italos dobozokat, csoki papírokat. Oda ki kellene helyezni egy konténert, vagy szemetest.
* A temetőben csak ott vágják a füvet, ahol temetés történik. A temető elhanyagolt, pedig megemelték a szolgálati díjat is, amit egyedül ő nem szavazott meg.
* A Flórián sörözővel szemben a dohánybolt szemetes, nincs parkolási lehetőség. Ezt is többször javasolta már, hogy a vállalkozásoknak úgy próbálják kiadni az engedélyeket, hogy előtte győződjenek meg róla, ki tud-e alakítani parkolóhelyet, mert nagyon sok olyan üzlethelyiség van, ami előtt nem tudnak parkolni.
* A Saroktanyához körforgalom kialakítását kéri. A Közútkezelővel egyeztessenek erről, mert ha Bokros irányából akarnak kikanyarodni a Csongrád-Kiskunfélegyháza útra és jön egy teherautó, vissza kell tolatni, mert nem fér el.
* A szelektív gyűjtő helyek az egész városban koszosak, főleg a tízemeletes melletti részen. Ott már a kerítésre aggatják a szemetet, nem mennek be a szelektív gyűjtőhöz.

28

* Azok, akik az Új utca sarkán lévő ital nagykerben vásárolják meg az italt, utána az ablakpárkányra könyökölve fogyasztják el, majd az út másik oldalán lévő sövénynél elvégzik a dolgukat. Ezért is szólt már többször. A JanKer-el fel kell venni a kapcsolatot, hogy szüntessék meg ezt a helyzetet, jelezzék a rendőrségnek, ha az utcán italfogyasztás történik. Úgy tudja, hogy az utcán tilos alkoholt fogyasztani.

**Dr. Somogyi Árpád:**

* Szemmel láthatóan a jólét elérte a városunkat is, megnövekedett a gépjármű állomány, amely sokszor kezelhetetlen helyzeteket teremt, főként a keskeny utcákban, ahol nem lehet tudni megoldani a parkolást. Szeretné kérni, hogy a többször módosított és vitatott zöldterület védelemmel és az ingatlanok előtti parkolással kapcsolatos rendeletet vegyék elő még egyszer és lépjenek előre a kérdésben, mert vannak a városban olyan neuralgikus pontok, amik a vészhelyzeti közlekedést is akadályozzák és amennyire tudja, a jelenlegi rendelkezéseik alapján a zöldterület védelmére sem tudnak hatni, ha átmenetileg parkol ott egy gépkocsi. A rendőrségnek sincs igazán olyan hathatós eszköze, hogy meg tudja akadályozni az egymással párhuzamosan parkoló gépkocsik parkolását. Ebben próbáljanak meg előre lépni és érjék el, hogy a szilárdburkolatra belógó gépkocsik egymással szembe ne parkoljanak, mert ezzel a mentő, tűzoltó, rendőrség közlekedését akadályozzák. Kéri a jegyzőt, hogy gondolják át az erre vonatkozó rendeletet. Továbbra is elég furcsának tartja, hogy a Fő utcán padkával védett útvonalon a zöldterületen parkolnak. Egy városias jellegű település fő utcáján ez nem szerencsés. Jó lenne elérni azt, hogy az emberek ismét kapun belül parkoljanak. Csongrádon van egy ilyen gyakorlat, hogy az utcán parkolnak az autókkal és nem állnak be vele az udvarba, valószínűleg nagyon jó a közbiztonság. Addig nincs is gond ezzel, amíg egy autó van a háztartásban, de amikor már 3-4, az problémát jelenthet.
* A Nagyrétből azzal keresték meg, hogy a fahídnál lévő szemétkonténer kapacitása kicsi az ott keletkező szemét mennyiségéhez. Abban viszont nem biztosak, hogy az mind a Nagyrétben keletkezik. A nyílt konténerek mindenképpen problémát jelentenek. A képviselő társai közül már mások is jelezték, hogy van rá igény, hogy a hulladékszállítóval üljenek le és próbáljanak meg rá megoldást találni.
* Megköszöni a képviselő társának, hogy a Kenderföldek útján, az ipari parknál lévő problémát közölte a Városellátóval, a mai napon már el is kezdtek tevékenykedni. Mivel az Ipari Park üzemeltetője az önkormányzat, jó lenne, ha ezt nem kellene visszatérően jelezni az intézmény felé, mert azok a cserjék néhány hónap alatt kinőnek, a füvet is vágni kellene, arra közlekednek az emberek, járda nincs. Ez kerüljön már bele az éves programba, hogy ott meghatározott időközönként megjelennek és elvégzik ezeket a munkálatokat.

*Kéri a lakosságot*, hogy a szilvaérés idején takarítsák le a járdákat, mert a lehullott szilván nagyot lehet esni.

29

**Nagypál Sándor:**

* A Batthyány utca sarkán lévő kifolyóhoz néhány évvel ezelőtt helyeztek el faanyagot. Azt mondták, hogy ott lesz egy olyan bokor, ami felfolyik rá és azt majd beborítja. Azt kérik az oda járó lakosok, hogy valamilyen tetőt tegyenek fölé, mivel már a faanyag is ott van.
* A Bethlen G. u. 1. számtól a Fekete J. utcáig nincs járda.
* Kéri a közterület-felügyelőket, hogy a körzetben kerékpározzák végig az utcákat, nagyon sok ház előtt elhanyagolt a terület, illetve sok kert is ilyen. Akik rendesen művelik a házuk környékét kérik, hogy szólítsák fel ezeket az embereket.
* A Szent Imre utcai úttest melletti padka kátyús. Ez ügyben már szólt a Városellátó vezetőjének, hogy kátyúzzák ki a padkát, mert néhol már tengelytörő nagyságú, főként piaci napokon ott nagy a forgalom.
* Többen megkérdezték tőle, hogy mi van a Fő utcai Óvoda felújításával, mert nem látnak ott senkit sem dolgozni. Bizonyára belülről dolgoznak. A szülők aggódnak, hogy mikorra lesz kész az óvoda, meddig kell másik óvodába hordani a gyerekeket. Erről kér a polgármester úrtól tájékoztatást a nyilvánosság előtt.

Bedő Tamás: Tájékoztatásként elmondja, hogy megtörténtek a külső homlokzatfelújítási, villanyszerelési és belső kőműves munkálatok. A festés és a padló lerakása van még hátra. Az eredeti pályázatban a teljes festés nem volt benne, de mivel az lesz, várhatóan januárra fejeződnek be a munkálatok.

**Dr. Kádár László:**

* Visszatérő téma a négyöles út melletti törmelékhalom kérdése. Egy barackfa is kinőtt már a tetején. Korábban mindig azt a választ kapta, hogy a vállalkozó vállalta, hogy azt onnan eltakarítja, mert szüksége van rá. De úgy tűnik, nincs rá szüksége. Ez a halom a körzet szégyene, kéri, ne várjanak arra, hogy eltakarítsa onnan. Ha a vállalkozó szerződésben vállalt arra kötelezettséget, hogy azt onnan eltakarítja, akkor is fogjanak hozzá és takaríttassa el az önkormányzat, és a költségeit majd számon kérik rajta. Ha pedig csak szóban tett rá ígéretet, akkor pláne ne várjanak rá, hanem takarítsák el.
* A Muskátli u. 15-19., Orgona u. 22. környékén, az Óvoda nyesése nem történt meg akkor, amikor a bökényi körzetnek a többi részén, június elején meg volt a fák nyesése. Az ott lakók ezt joggal sérelmezik, sok helyen belógnak fejmagasságban a bokrok is a járdára, vannak helyek, ahol a gaz félig benőte a térkövezett járdákat. Kéri, minél előbb tegyék ezeket rendbe. Teljesen jogos a kérés az ott lakóktól, hogy ha 50 m-rel arrébb el tudták végezni ezeket a munkálatokat, akkor az ő házuk előtt erre miért nem került sor.

30

* Említette, hogy nagyon sok helyen kinőtt a gaz és a járda felét elfoglalja. Ő most látta, hogy sok helyen legyomírtózták a térkövek között kinövő gazt, de sok helyen pedig nem. Nem érti, hogy ha elmennek egy részén a felújított járdának és legyomírtózzák, akkor miért nem tudnak végigmenni az egészen. Ez nem egy akkora terület, hogy erre ne lehessen sort keríteni. Arra kéri az illetékeseket, hogy ezt mindenhol tegyék meg, mert nagyon elcsúfítja a szép, felújított járdaszakaszt a kinőtt gyom.
* A Muskátli utcai Coop bolt mellett ki vannak rakva a szelektív hulladékgyűjtők. Nagyon gyakran mellé is raknak olyan szemetet, ami nem odavaló. Esetleg van-e olyan tábla, amit tiltásként ki lehetne helyezni, hogy oda nem illő szemetet ne helyezzenek el.

Ehhez kapcsolódó kérése, hogy ezek a tárolók füves területen vannak, amikor ürítik őket, a szemét óhatatlanul is kihullik belőle, a fűre esik, nehéz összetakarítani, különösen az üvegszilánkot. Javasolja a hulladékgyűjtők aljának a betonozását, mert akkor könnyebben össze lehetne takarítani a kihulló szemetet.

* A Tavasz u. – Nefelejcs u. sarkán van egy elég méretes, tengelytörő kátyú. Kéri ennek javítását. Megjegyzi, a Nefelejcs utcának a „30 m” nevű műintézménytől lefelé eső része egyébként is borzasztó állapotban van. Kéri az illetékeseket, hogy az ottani úthibákat javítsák ki.
* Lakossági észrevétel, hogy a Gyöngyvirág u. és a Nárcisz u. sarkán a lakosok kihelyezik a zöldhulladékot, de gyakran más jellegű hulladékot is helyeznek mellé. Kéri, rakjanak ki oda egy hulladék lerakását tiltó táblát, mert eddig erre a részre nem volt jellemző, de mostanában kiraknak oda nem illő szemetet is.
* Korábban interpellált a játszótéren lévő ivókúttal kapcsolatban, amelyre azt a választ kapta, hogy a vállalkozó feladata az ivókút bekötése a hálózatba. Beszélt a vállalkozóval, aki azt mondta, hogy hamarosan meg fog történni a bekötés. Arra kéri az illetékeseket, hogy kérdezzenek rá rendszeresen a vállalkozónál, hogy mikor fogja megvalósítani. Nem tagadta, hogy ilyen jellegű kötelezettsége van, de még sem történt meg a bekötés. Ha pedig ő nem hajlandó megcsinálni, akkor szerinte van arra lehetőség, hogy az ő költségére végeztessék el ezt a munkát.

**Máté Attila:**

* Többször történt egyeztetés a rendőrkapitány úrral a megengedett sebességet átlépő gépjárművek ügyében, de nem látja a teljes megoldását a Kossuth tértől a Körös-torokig terjedő útszakasz tekintetében. Egyelőre kijelöltek több olyan ellenőrzési pontot, ahol a rendőrség alkalmanként igazoltat, ideértve a bökény alj utat is, viszont nem csökken érezhetően a sebességet túllépők száma. A legnagyobb közösségi oldalon is érkeznek ötletek ezzel kapcsolatban: fekvő rendőr kihelyezését javasolják.

31

Megjegyezi, volt itt már olyan képviselő a korábbi ciklusban, aki kérte a belvárosba a fekvő rendőrt, majd pedig azért interpellált, hogy vigyék el onnan, mert az ott élőket nagyon zavarja a zajhatás. Nagyon nehéz kérdés ez, de foglalkozni kell vele. Lehet, hogy durvább megoldást kell találni, amelyben kéri a rendőrség segítségét, akár az útkezelőt is bevonva.

* A júniusi testületi ülésen interpellált a Nagyboldogasszony templom megvilágításával kapcsolatban, amire azt a választ kapta, hogy be lett jelentve az áramszolgáltatónak. Tájékoztatást szeretne róla kapni, hogyan áll most az ügy. A főtér nagyon szépen ki van világítva, de a templom teljes sötétségben van. Ebben kér gyorsabb intézkedést.
* A bökény alj út melletti lakosság kéri, hogy ha van rá lehetőség, legalább a nyári időszakban helyezzenek ki mobil, vagy állandó szemeteseket, amibe a Körös-torokra levonuló és onnan visszavonuló fiatalok bele tudnák rakni a szemetet, ezzel remélhetőleg csökkenne a szétdobált szemét mennyisége. Rengeteg olyan bejelentést kap, hogy az udvarokba bedobálják a szemetet. Esetleg ha lennének szemetesek kihelyezve, abba raknák. Egy próbát megérne, majd látják, hogy mi lesz az eredménye.
* A Szent János kút körüli parkolásból adódhat balesetveszély. Nagyon sokan látogatják a kutat. A parkoló meg lett csinálva, de van olyan alkalom, amikor nem is a kútra érkezők parkolnak ott, hanem a szemben lévő vendéglátó egység vendégei. Kéri, ha egy mód van rá, a parkolót a kútra érkezők részére próbálják meg biztosítani. Nem tudja, hogy erre van-e lehetőség. Olyan eset is előfordul, hogy nincs üres parkoló, a kútra érkező megáll az úttest közepén, előtte pedig van egy enyhe kanyar, de a szembejövő csak nehezen tudja őt balesetveszély nélkül kikerülni. Ezzel megint csak foglalkozni kell.
* Már nem egyszer kérte az intézmény vezetőjét is, hogy a Szentháromság tér, Fő utca, Kossuth tér részen az üzletek felöli oldalon ne a kerékpárút és a járda közötti részre söpörjék a szemetet, hanem legyen összeszedve és szállítsák el, mert ha kupacba húzzák össze, a szél széthordja. Az üzletek kötelessége volna az előttük lévő terület tisztántartása. Többségük ezt be is tartja, viszont vannak üresen álló helyiségek, akiknél ez a rendszer felborul. Ebben is kér segítséget, hogy a fő utca ilyen jellegű tisztántartására is figyeljenek.
* A bökényi parkolóhelyekkel kapcsolatban megkeresték és úgy gondolja, hogy Kádár képviselő urat is, akivel személyesen is szoktak ez ügyben egyeztetni. A Hársfa utcából, a Tulipán utcából és a Muskátli utcából, de leginkább az előbbi két utcából vannak lakossági jelzések. Már korábban is felvetette, hogy vizsgálják meg annak lehetőségét, hogy ha a parkolóhelyekről áthelyeznék a szemetes konténereket, lehet, hogy nyolc parkoló felszabadulna.

32

Ennek van költsége, ezért legalább egy költségvetést dolgozzanak ki rá, hogy mennyiből lehetne megoldani.

Ez ügyben a lakosságtól is türelmet kér, hogy ha nem a saját háza előtt tud megállni, akkor ne legyen rögtön felháborodva, mert vannak olyan esetek, amikor van parkolóhely, de mindenki a saját háza előtt szeretne megállni.

* Tájékoztatást kér arról, hogy a vírushelyzet első szakasza óta a játszóterek fertőtlenítése folyamatos-e, vagy megszűnt. Kéri, ha mód van rá, legalább alkalmanként fertőtlenítsék a játszótereket, ne csak a vírushelyzet alatt, hanem egyébként is.

Bedő Tamás polgármester az ülést 14.35 órakor bezárja.

K.m.f.

Bedő Tamás Dr. Juhász László

polgármester jegyző